Document ID: 32003R1432

32003R1432
L 203/18
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1432/2003 НА КОМИСИЯТА
от 11 август 2003 година
относно определяне на подробни правила за прилагане на Регламент (ЕО) № 2200/96 на Съвета по отношение на условията за признаване на организациите на производители и предварително признаване на групи производители
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (1), последно изменен с Регламент (ЕО) № 47/2003 (2), и по-специално член 11, параграф 2, буква а) и член 48 от него,
като има предвид, че:
(1)
Предвид придобития през последните години опит, се оказа необходимо да се изменят разпоредбите на Регламент (ЕО) № 412/97 на Комисията от 3 март 1997 г. относно определяне на подробни правила за прилагане на Регламент (ЕО) № 2200/96 на Съвета по отношение на признаването на организациите на производители (3), последно изменен с Регламент (ЕО) № 43/2003 (4) на Комисията и с Регламент (ЕО) № 478/97 на Комисията от 14 март 1997 г. относно определяне на подробни правила за прилагане на Регламент (ЕО) № 2200/96 по отношение на предварителното признаване на организациите на производители (5), последно изменен с Регламент (ЕО) № 243/1999 (6) на Комисията.
(2)
В интерес на яснотата и рационалността, разпоредбите на горепосочените регламенти и техните изменения трябва да се включат в един единствен регламент, който да ги замени.
(3)
Следователно Регламенти (ЕО) № 412/97 и (ЕО) № 478/97 на Комисията трябва да бъдат отменени.
(4)
Член 11 параграф 1, буква а) и член 11, параграф 3 от Регламент (ЕО) № 2200/96 уреждат различни видове организации на производители. Всички организации на производители, за които е подадено заявление за признаване, по правило попадат в една от определените категории. Въпреки това, трябва да се предвидят разпоредби за признаване на организация на производители за някои категории продукти, за една или няколко от тези категории.
(5)
Необходимо е да се определи минимален брой членове и минимален обем продукция за продажба. За целта държавите-членки трябва да могат да определят минимални условия, по-строги от предвидените в настоящия Регламент.
(6)
С оглед да помогне за постигането на целите на общата организация на пазарите и да осигури функционирането на организациите на производители по ефективен и устойчив начин, трябва да съществува стабилност в организациите на производители. За целта членството в организация на производители трябва да бъде за минимален срок, особено по отношение на задълженията, свързани с реализирането на оперативна програма, посочена в член 15 от Регламент (ЕО) № 2200/96. Трябва да се оставят държавите-членки да определят сроковете за предизвестие и датите, на които отказът от членство влиза в сила.
(7)
Организация на производители може да не е в състояние да осигури пряко по ефективен начин осъществяването на всичките си дейности. Държавите-членки трябва да могат да определят съответните правила.
(8)
Основните и съществени дейности на организацията на производители трябва да бъдат свързани с реализираното от членовете ѝ производство. Въпреки това, организациите на производители трябва да могат да се ангажират с други дейности, независимо дали са от търговски характер, в определени граници. Насърчава се сътрудничество между организации на производители, като се разрешава търговията с плодове и зеленчуци, закупени изключително от друга призната организация на производители, да не бъде взета предвид при изчисленията както за целите на основната дейност, така и за други дейности.
(9)
Организациите на производители могат да притежават дялове във филиали, които им помагат да увеличат добавената стойност на продукцията на членовете си. В този случай, трябва да се определят правила за изчисляване на стойността на търгуваната продукция.
(10)
С оглед естеството на продуктите, тяхното производство и търгуването им на пазара, стопанствата на членовете на една организация на производители могат да бъдат разположени в държави-членки, различни от тези, в които е седалището на организацията на производителите.
(11)
За да се подпомогне концентрацията на предлагането в Общността, трябва да се определят функциите на асоциациите на организации на производители и минималните критерии за тяхното признаване, както и някои правила, когато тези сдружения са транснационални.
(12)
С оглед улесняване на концентрацията на предлагането, трябва да се насърчава сливането на съществуващи организации на производители за образуване на нови и да се определят правила за оперативните програми на организациите, образувани в резултат на сливанията.
(13)
Без по никакъв начин да се отстъпва от спазването на принципите, съгласно които организацията на производители трябва да бъде образувана по собствена инициатива на производителите и контролирана от тях, трябва да се предвиди възможността на държавите-членки да определят условията за приемане на други физически или юридически лица за членове на организация на производителите.
(14)
За да се гарантира, че организациите на производители действително представляват минимален брой производители, държавите-членки вземат мерки да гарантират, че малцинството членове, които могат да произвеждат по-голяма част от продукцията в организацията на производителите, не контролират неправомерно нейното управление и функциониране.
(15)
Член 14 от Регламент (ЕО) № 2200/96 предвижда в преходен период на предварително признаване, за да се даде възможност на нови групи производители или на тези, които не са били признати съгласно Регламент (ЕО) № 2200/96, да изпълнят изискванията за признаване, определени в член 11 от Регламент (ЕО) № 2200/96. Като последица от това, за да се вземат предвид различните особености на производството и търговията в различните държави-членки, последните трябва да определят условията за предоставянето на предварително признаване на групи производители, които представят план за признаване.
(16)
За да се насърчи създаването на стабилни организации на производители, способни да допринесат значително за постигане на целите на общата организация на пазара, предварително признаване трябва да се предоставя само на организации на производители, които могат да покажат способността си да изпълнят всички изисквания на член 11 от Регламент (ЕО) № 2200/96 в рамките на определен срок.
(17)
За да се даде възможност на групи производители да представят план за признаване в съответствие с член 14 от Регламент (ЕО) № 2200/96, трябва да се определят данните, които групите производители трябва да представят в този план.
(18)
За да се даде възможност на групите производители по-добре да изпълнят изискванията, необходимо е да се разрешат изменения в плановете за признаване. За тази цел, трябва да се предвиди всяка държава-членка да може да изисква от групата производители да извърши коригиращи действия, така че да се осигури изпълнението на плана.
(19)
Групата производители може да изпълни изискванията, определени в член 11 от Регламент (ЕО) № 2200/96, преди срока за изпълнение на плана за признаване. Трябва да се разреши такива групи да подават заявления за признаване съгласно настоящия регламент. С цел осигуряване на последователност, предоставянето на такова признаване на група производители трябва да означава приключване на нейния план за признаване.
(20)
За да се даде на групи производители, на които е предоставено предварително признаване, възможността да изпълнят оперативна програма в съответствие с Регламент (ЕО) № 1433/2003 на Комисията от 11 август 2003 г. относно определяне на подробни правила за прилагане на Регламент (ЕО) № 2200/96 на Съвета по отношение на оперативните фондове, оперативните програми и финансовата помощ (7), веднага след предоставяне на признаването, трябва да бъде възможно такива групи да представят проект за оперативна програма едновременно с представянето на заявлението си за признаване.
(21)
За да се осигури стабилното функциониране на общата организация на пазара, държавите-членки трябва редовно да информират Комисията за положението относно предоставянето на предварително признаване.
(22)
Необходимо е да се изясни с оглед по-голяма ефикасност режимът на проверки и санкции, както и последствията, които произтичат от решението да се оттегли признаването или отказът на признаване на организация на производители.
(23)
Разпоредбите на Регламент (ЕО) № 412/97 на Комисията по отношение на минималния брой членове и минималния обем търгувана продукция продължават да се прилагат до 31 декември 2003 г., за да се остави на държавите-членки време да приемат нови разпоредби.
(24)
Мерките, предвидени в настоящия регламент, са в съответствие със становището на Управителния комитет по пресни плодове и зеленчуци,
ПРИЕ НАСТОЯЩИЯ РЕГЛАМЕНТ:
ГЛАВА I
ОБЩИ РАЗПОРЕДБИ
Член 1
Предмет
Настоящият регламент определя подробни правила за прилагане на Регламент (ЕО) № 2200/96 по отношение на условията за признаване на организации на производители и предварително признаване на групи производители, посочени съответно в членове 11 и 14 от посочения регламент.
Член 2
Определения
За целите на настоящия регламент:
а)
„производител“ е физическо или юридическо лице, което е член на организация на производители и доставя продукция на последната за търговия съгласно Регламент (ЕО) № 2200/96;
б)
„стойност на търгуваната продукция“ е стойността на търгуваната продукция, определена в член 3 от Регламент (ЕО) № 1433/2003;
в)
„стойност на продукцията за търговия“ е стойността на търгуваната продукция;
г)
„група производители“ са всички организации, които са подали заявление и на които е било предоставено предварително признаване съгласно член 14 от Регламент (ЕО) № 2200/96;
д)
„филиал“ е предприятие, в което една или повече организации на производители или асоциации на такива организации притежават дялове и които помагат за увеличаване на добавената стойност на продукцията на своите членове;
е)
„асоциации на организации на производители“ са асоциациите, посочени в член 16, параграф 3 от Регламент (ЕО) № 2200/96;
ж)
„транснационална организация на производители“ е всяка организация, в която поне едно от стопанствата на производители се намира в държава-членка, различна от тази, в която е седалището на организацията;
з)
„транснационална асоциация на организации на производители“ е всяка асоциация на организации на производители, в която поне една от асоциираните организации се намира в държава-членка, различна от тази, в която е седалището на асоциацията.
ГЛАВА II
ОРГАНИЗАЦИИ НА ПРОИЗВОДИТЕЛИ
Член 3
Категории организации на производители
1. Организациите на производители могат да бъдат признати, по тяхна молба, за една или повече от категориите продукти, посочени в член 11, параграф 1, буква а), ii) до vii) от Регламент (ЕО) № 2200/96.
По отношение на категорията продукти, посочени в член 11, параграф 1, буква а), i) от Регламент (ЕО) № 2200/96 е възможно само индивидуално признаване.
2. Държавите-членки определят процедурите за индивидуално или групово признаване на организации на производители съгласно член 11 от Регламент (ЕО) № 2200/96.
Член 4
Минимален размер на организации на производители
1. Минималният брой членове, посочен в член 11, параграф 2, буква а) от Регламент (ЕО) № 2200/96, се определя на пет производители на категория.
Минималният обем продукция за търговия, посочен в член 11, параграф 2, буква а) от Регламент (ЕО) № 2200/96, се определя на 100 000 EUR.
2. Държавите-членки могат да определят по-голям минимален брой производители и минимален обем продукция за търговия от посочените в параграф 1,
за което незабавно уведомяват Комисията.
3. Когато организация на производители е съставена изцяло или частично от членове, които са юридически лица, съставени изключително от производители, минималния брой производители, посочен в параграф 1, първа алинея, се изчислява на базата на броя производители, асоциирани във всяко юридическо лице.
Член 5
Минимална продължителност на членството
1. Минималният срок на членството на производител е не по-малък от една година. Въпреки това, в случай на представена оперативна програма съгласно Регламент (ЕО) № 2200/96, никой член не може да се откаже от задълженията си по тази програма по време на действието ѝ освен при наличието на съответното съгласие от страна на съответната организация на производители.
Държавите-членки могат да определят по-дълги срокове за минималната продължителност на членство, предвидена в предишния параграф.
2. Отказът от членство се изпраща на организацията на производители в писмена форма. Държавите-членки определят сроковете за изпращане на предизвестие, които не превишават шест месеца, както и датите, на които отказът влиза в сила.
Член 6
Структури и дейности на организациите на производители
1. Държавите-членки се уверяват, че организациите на производители имат на свое разположение персонал, инфраструктура и оборудване, необходими за постигане на целите, определени в член 11 от Регламент (ЕО) № 2200/96 и осигуряват извършването на основните им функции, по-специално:
-
познаване на продукцията на членовете си,
-
сортиране, съхранение и опаковане на продукцията на членовете си,
-
търговско и финансово управление,
-
централизирано счетоводство и система за фактуриране.
2. Държавите-членки определят условията, при които организациите на производители могат да поверят на трети страни изпълнението на задачите, посочени в член 11 от Регламент (ЕО) № 2200/96.
Член 7
Основна дейност на организациите на производители
1. Основната дейност на организацията на производители е свързана с търговия с продуктите на членовете ѝ, за които продукти е призната.
2. Стойността на търгуваната продукция на организация на производители не може да бъде по-малка от стойността на другите ѝ дейности.
„Други дейности“ означава продажба на продукти, включени в категорията или категориите за признаване, които не са произведени от нейни членове.
3. Следните дейности се изключват както от изчислението на основната дейност, така и това на другите дейности:
а)
търговията с плодове и зеленчуци, които не принадлежат към категорията или категориите за признаване;
б)
търговията с плодове и зеленчуци, независимо дали са свързани или не с категорията за признаване, закупени директно от друга организация на производители, призната съгласно Регламент (ЕО) № 2200/96;
в)
дейности, свързани с производството на други селскостопански продукти и тяхната опаковка, включително преработка;
г)
извършване на услуги;
д)
неземеделски дейности на организациите на производители.
Член 8
Филиали на организации на производители
Стойността на продукцията за търговия може да бъде изчислена на етапа на излизане от филиала, при условие че организацията или организациите на производители или техните асоциации притежават поне 90 % от неговия капитал.
Член 9
Асоциации на организации на производители
1. Държавите-членки определят процедурите и критериите за признаване на асоциации на организации на производители в съответствие с член 11 от Регламент (ЕО) № 2200/96. Тези асоциации се формират по инициатива и подлежат на контрола на организации на производители, признати съгласно този регламент.
2. Държавите-членки определят условията, при които асоциациите на организации на производители могат да изпълняват изцяло или частично задачите на своите членове, описани в член 11 от Регламент (ЕО) № 2200/96 и определени в член 6, параграф 1 от настоящия регламент. Те вземат необходимите мерки за избягване на злоупотреба с монополно положение и на всяко споразумение, което може да доведе до ограничаване на конкуренцията, различни от предвидените в Регламент (ЕО) № 2200/96.
3. Юридически лица, които са членове на призната асоциация на организации на производители, които не са признати организации на производители съгласно Регламент (ЕО) № 2200/96, не могат:
-
да бъдат разглеждани за критериите за признаване,
-
да гласуват по решения, свързани с оперативни фондове,
-
да се ползват пряко от мерките, финансирани от Общността.
Член 10
Транснационални организации на производители
1. Седалището на транснационална организация на производители трябва да бъде установено в държава-членка, в която организацията разполага със значими съоръжения или значителен брой членове и/или реализира значителна част от стойността на търгуваната продукция.
2. Държавата-членка, в която се намира седалището на транснационалната организация на производители, е отговорна за следното:
а)
признаване на организацията на производители;
б)
одобряване на оперативния план на транснационалната организация на производители;
в)
установяване на необходимото административно сътрудничество с другата държава-членка или другите държави-членки, в която/които членовете се намират, по отношение на спазване на изискванията на признаване, както и режима на проверки и санкции.
Член 11
Транснационална асоциация на организации на производители
1. Седалището на транснационалната асоциация на организации на производители се установява в държава-членка, в която тази асоциация разполага със значителен брой членуващи организации и/или членуващите организации реализират значителна част от стойността на търгуваната продукция.
2. Държавата-членка, в която се намира седалището на транснационалната организация на производители, е отговорна за следното:
а)
признаване на организацията на производители;
б)
одобряване на оперативната програма на транснационалната организация на производители;
в)
установяване на необходимото административно сътрудничество с другата държава-членка или другите държави-членки, в която/които се намират асоциираните организации по отношение на изпълнение на изискванията за признаване и режима на проверки и санкции.
Член 12
Сливане на организации на производители
1. При сливането на организации на производители с различни оперативни програми организациите изпълняват програмите си паралелно и отделно до 1 януари на годината след сливането. Такива организации подават заявление за сливане на оперативните си програми посредством изменение, съгласно разпоредбите на член 14 от Регламент (ЕО) № 1433/2003.
2. Чрез дерогация от параграф 1, държавите-членки могат да разрешат на организации на производители, които направят искане за това и при наличието на надлежно обосновани причини, да изпълняват отделни оперативни програми паралелно до завършването на тези програми.
Член 13
Членове непроизводители
1. Държавите-членки могат да определят дали и при какви условия всяко физическо или юридическо лице, което не е производител, може да бъде прието за член на организация на производители.
2. При определяне на условията, посочени в параграф 1, държавите-членки гарантират съгласно член 11, параграф 1, букви а) и буква г), точка 3 от Регламент (ЕО) № 2200/96, че:
а)
се спазва правилото, според което организацията на производители се учредява по собствена инициатива на производителите;
б)
уставите на организациите на производители съдържат правила, които позволяват на членовете-производители да контролират организацията си и решенията ѝ по демократичен начин.
3. Физическите или юридическите лица, посочени в параграф 1, не могат:
а)
да бъдат разглеждани за критериите за признаване;
б)
да се ползват пряко от мерките, финансирани от Общността.
Държавите-членки могат да ограничат или забранят достъпа на тези лица до гласуване по решения относно оперативните фондове, при спазване на условията, определени в параграф 2.
Член 14
Демократичен контрол на организациите на производители
1. Държавите-членки вземат необходимите мерки, за да избегнат всяка злоупотреба с власт или влияние от страна на един или няколко от производителите по отношение на управлението и функционирането на организацията на производители.
2. Никой член на организация на производители не може да разполага с повече от 20 % от правата за гласуване. Въпреки това, държавите-членки могат да увеличат този процент до максимум 49 % пропорционално на приноса на член на организацията в стойността на търгуваната продукция на организацията на производители.
ГЛАВА III
ГРУПИ ПРОИЗВОДИТЕЛИ
Член 15
Представяне на планове за признаване
1. Новите групи производители, които искат да получат предварително признаване съгласно член 14 от Регламент (ЕО) № 2200/96, представят план за признаване, който следва да бъде приет от компетентния орган на държавата-членка, в която е седалището на групата производители.
2. Държавите-членки определят:
а)
минималните критерии, които групите производители трябва да спазят, за да могат да представят план за признаване;
б)
правилата за съставяне, съдържание и изпълнение на планове за признаване;
в)
административните процедури за одобрението, контрола и изпълнението на плановете за признаване.
Член 16
Съдържание на планове за признаване
Проектът на план за признаване съдържа най-малко следното:
а)
описание на първоначалното състояние, по-специално по отношение на броя на членовете производители, с подробни данни за членовете, производството, търговията и инфраструктурата;
б)
очаквана продължителност на плана, която не може да превишава пет години;
в)
мерките, които следва да се предприемат, за да се получи признаване.
Член 17
Одобрение на планове за признаване
1. Компетентният национален орган взема решение по проекта на план за признаване в рамките на три месеца от получаване на плана, заедно с всички необходими документи.
2. Компетентният национален орган проверява по всякакъв подходящ начин, включително проверки на място:
а)
точността на информацията, предоставен в плана за признаване;
б)
икономическата последователност и качествата на плана от техническа гледна точка на плана, обосноваността на предвижданията в инвестиционния план и планирането на изпълнението му.
3. Компетентният национален орган, според случая:
а)
приема плана и предоставя предварително признаване;
б)
изисква изменения в плана;
в)
отхвърля плана.
Може да се предостави приемане, когато е необходимо, само ако измененията, изисквани съгласно точка б), са включени в плана.
4. Компетентният национален орган уведомява групата производители за решението си.
5. Държавата-членка изпраща на Комисията, през месеца след извършване на уведомяването за приемане на плана за признаване на групата производители, данни относно плана, датата на предварително признаване и продължителността на плана.
Член 18
Изпълнение на планове за признаване
1. Планът за признаване се изпълнява на годишни периоди, считано от датата на приемането му от компетентния национален орган.
2. Държавите-членки определят условията, при които групи производители могат да искат изменения в плановете по време на изпълнението им. Тези молби се придружават от всички документи, които обосновават необходимостта от измененията.
3. Компетентният национален орган взема решение за изменения в плановете в рамките на три месеца от получаването на молбата за изменение, след разглеждане на представените доказателства. Когато не е взето решение по дадена молба за изменение в рамките на този срок, молбата се счита за отхвърлена.
4. Не по-късно от четвъртия месец след изтичане на всяка година от плана за признаване, групата производители изпраща на компетентния орган в държавата-членка копие от баланса за изтеклата година.
Член 19
Приключване на изпълнението на планове за признаване
1. Групи производители, изпълняващи план за признаване, могат по всяко време да представят заявление за признаване съгласно член 11 от Регламент (ЕО) № 2200/96 при условията, определени в настоящия регламент.
2. От датата на която такова заявление е подадено, въпросната група може да представи проект за оперативна програма при условията, определени в Регламент (ЕО) № 1433/2003.
ГЛАВА IV
ПРОВЕРКИ И САНКЦИИ
Член 20
Проверки
1. В рамките на проверките, посочени в Регламент (ЕО) № 2200/96, член 12, параграф 1 и член 14, параграф 5, държавите-членки извършват посещения на място на всички нови организации на производители или групи производители преди предоставяне на признаване или предварително признаване.
2. Държавите-членки проверяват значителна извадка от организации на производители и групи производители всяка година, за да упражнят контрол върху спазването на критериите за признаване или предварително признаване. Извадката трябва да отговаря на поне 30 % от признатите организации на производители или на групи производители, получили предварително признаване.
3. Всички организации и групи производители трябва да бъдат проверявани най-малко веднъж на всеки пет години.
4. Държавите-членки уведомяват Комисията за мерките, взети в съответствие с настоящия член.
Член 21
Санкции
1. Когато проверка, извършена от компетентните органи на държавата-членка съгласно член 20, параграф 2, установи, че условията, изисквани за признаване на организация на производители, не са били спазени, тези органи се произнасят окончателно и вземат решение, ако е необходимо, за оттегляне на признаването в срок, не по-дълъг от шест месеца. Това решение незабавно се съобщава на съответната организация на производители.
2. Призната организация на производители, която е действала добросъвестно, изцяло запазва правата, произтичащи от признаването си до момента, в който признаването ѝ е оттеглено и в случая на схемите за помощ, посочени в Регламент (ЕО) № 2201/96 на Съвета, членове 2 и 6а и също член 1 от Регламент (ЕО) № 2202/96 на Съвета, до края на текущата пазарна година.
Въпреки това, в случай че дадена организация на производители умишлено или поради сериозна небрежност не изпълнява задълженията си, решението за оттегляне на признаването влиза в сила от датата, от която условията за признаване не се спазват.
3. Компетентните национални органи изискват от дадена група производители да предприеме коригиращи действия, ако установят недостатъци при осъществяване на плана, които могат да доведат до неговото неизпълнение.
4. Държавите-членки възстановяват поне 50 % от помощта, платена съгласно член 14 от Регламент (ЕО) № 2200/96 на Съвета, ако изпълнението на плана за признаване не доведе до признаване, освен ако това се дължи на надлежно обосновани причини, приети от държавата-членка.
Възстановените суми и лихви се плащат на компетентния разплащателен орган и се изваждат от разходите, финансирани от Европейския фонд за ориентиране и гарантиране на земеделието.
ГЛАВА V
ОТМЯНА И ЗАКЛЮЧИТЕЛНИ РАЗПОРЕДБИ
Член 22
Разпоредби на държавите-членки
Държавите-членки уведомяват Комисията за мерките, взети съгласно членове 3, 4, 11, 13, 14, 19 и 21 на настоящия регламент в съответствие с правилата, предвидени в член 26 от Регламент (ЕО) № 1433/2003.
Член 23
Отмяна
Регламент (ЕО) № 412/97 и Регламент (ЕО) № 478/97 се отменят.
Позоваванията на отменените регламенти се считат за позовавания на настоящия регламент.
Член 24
Влизане в сила
Настоящият регламент влиза в сила на седмия ден след публикуването му в Официален вестник на Европейския съюз.
Въпреки това, разпоредбите на член 2, параграф 1, първа алинея от Регламент (ЕО) № 412/97 на Комисията остават в сила до приемането от държавите-членки на разпоредбите, предвидени в член 4, параграф 2 от настоящия регламент, но не по-късно от 31 декември 2003 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 август 2003 година.

Labels: 9
17
6